|  |
| --- |
| **ΟΔΗΓΙΕΣ ΚΑΙ ΚΑΤΕΥΘΥΝΣΕΙΣ ΓΙΑ ΤΗΝ ΠΑΡΑΚΟΛΟΥΘΗΣΗ**  **ΤΩΝ ΔΕΙΚΤΩΝ ΣΤΑ ΕΠ 2014-2020**  **μετά τον θεματικό έλεγχο της ΕΔΕΛ για τη λειτουργία του Ενιαίου Συστήματος Παρακολούθησης Δεικτών** |

Κατά την τρέχουσα περίοδο 2014-2020 δίνεται ιδιαίτερη έμφαση στην επίτευξη των στόχων των ΕΠ και στην αναφορά ποιοτικών και αξιόπιστων δεδομένων δεικτών στις εκθέσεις και στο πλαίσιο αυτό διενεργούνται σχετικοί θεματικοί έλεγχοι από τα εθνικά και ευρωπαϊκά ελεγκτικά όργανα (ΕΔΕΛ, ΓΔ ΕΕ κλπ).

Σκοπός των ελέγχων αυτών είναι η απόκτηση βεβαιότητας για την αξιοπιστία των δεδομένων των δεικτών και την ουσιαστική λειτουργία του συστήματος των δεικτών αφού «*σοβαρή ανεπάρκεια όσον αφορά την ποιότητα και την αξιοπιστία του συστήματος παρακολούθησης ή των δεδομένων για κοινούς και ειδικούς δείκτες*» μπορεί να οδηγήσει σε αναστολή πληρωμών από την Επιτροπή (Καν 1303/2013, άρθ.142, παρ.1 (δ)).

Οι έλεγχοι βασίζονται σε ερωτηματολόγια στα οποία περιλαμβάνονται κατάλληλες ερωτήσεις ανά σχετική Θεμελιώδη Απαίτηση, όσον αφορά στους δείκτες και κυρίως σε σχέση με την ποιότητα των δεδομένων των κοινών και ειδικών επιχειρησιακών δεικτών και την ύπαρξη αξιόπιστου συστήματος συλλογής, καταγραφής και αποθήκευσής τους. Στο πλαίσιο αυτό ελέγχεται η παρακολούθηση/διαχείριση των δεδομένων σε δείγμα πράξεων και η άθροισή τους σε επίπεδο επενδυτικής προτεραιότητας ή και ΕΠ.

Οι παρούσες οδηγίες συντάχθηκαν από τις υπηρεσίες της ΕΑΣ σύμφωνα με τα οριζόμενα στο έγγραφο της ΕΥΘΥ με αριθ. πρωτ. 117991/15.11.2019 «Χρονοδιάγραμμα Ενεργειών για την υλοποίηση προτάσεων σε συνέχεια της Έκθεσης Οριστικών Αποτελεσμάτων Θεματικού Ελέγχου αρ. 0118191006» της ΕΔΕΛ, που κοινοποιήθηκε στις ΕΥΔ ΕΠ με το από 22/11/2019 μήνυμα ηλεκτρονικού ταχυδρομείου της ΕΥΘΥ.

Οι οδηγίες συμπληρώνουν τις προηγούμενες Οδηγίες και Κατευθύνσεις για την Παρακολούθηση των Δεικτών προς τις ΔΑ των ΕΠ (αριθ.πρωτ. 9243/ΕΥΣΣΑ107/25.01.2018), με επιπλέον πληροφορίες και διευκρινίσεις σε επί μέρους θέματα/ σημεία που αναδείχθηκαν. Ειδικότερα περιλαμβάνονται επισημάνσεις, προσθήκες/βελτιώσεις και διευκρινίσεις που προέρχονται από την προαναφερόμενη έκθεση, η οποία συντάχτηκε στο πλαίσιο του θεματικού ελέγχου για την αξιολόγηση του Συστήματος Δεικτών του κοινού ΣΔΕ των ΕΠ του Στόχου Επενδύσεις στην Ανάπτυξη και την Απασχόληση του ΕΣΠΑ 2014-2020. Ο έλεγχος πραγματοποιήθηκε από την ΕΔΕΛ στις υπηρεσίες της ΕΑΣ και στις δεκαοκτώ Διαχειριστικές Αρχές το διάστημα Απριλίου – Μαΐου 2019.

**I. Έλεγχος αξιοπιστίας δεδομένων δεικτών Πράξης**

Η ΔΑ θα πρέπει να διασφαλίζει καταρχήν ότι τα στοιχεία δεικτών των πράξεων που τροφοδοτούν τις αναφορές/εκθέσεις για το ΕΠ είναι αξιόπιστα και επαληθευμένα, λαμβάνοντας υπόψη τις ισχύουσες προβλέψεις του Συστήματος διαχείρισης και Ελέγχου (ΣΔΕ)/ Ενιαίου Συστήματος Παρακολούθησης Δεικτών (ΕΣΠΔ) και τις οδηγίες της ΕΑΣ. Στο πλαίσιο αυτό η διαχείριση/παρακολούθηση των δεικτών γίνεται ως εξής:

**I.α Δελτίο Διαχείρισης Δείκτη ΟΠΣ και Δελτίο Ταυτότητας Δείκτη**

Το **Δελτίο Διαχείρισης Δείκτη ΟΠΣ (ΔΙΑΔ)**

* αποτελεί το εργαλείο εισαγωγής/αποτύπωσης των δεικτών στον πυρήνα του ΟΠΣ και καταχωρίζεται στο σύστημα από την ΕΥΟΠΣ, στη βάση του εγκεκριμένου/σε ισχύ ΔΤΔ.
* περιέχει τα τεχνικά χαρακτηριστικά του δείκτη, ενώ το ΔΤΔ, περιέχει όλες τις απαραίτητες πληροφορίες για τη στοχοθέτηση και τη μέτρηση του δείκτη για ΔΑ και δικαιούχους. Το ΔΤΔ επισυνάπτεται στο ΔΙΑΔ.

Το **Δελτίο Ταυτότητας Δείκτη (ΔΤΔ)**:

* περιέχει όλες τις απαραίτητες πληροφορίες για τη ΔΑ, τους Δικαιούχους και του Ενδιάμεσους Φορείς σχετικά με την παρακολούθηση του δείκτη, καθώς και άλλα στοιχεία που αφορούν το δείκτη με κυριότερα τον ορισμό του, τη μέθοδο μέτρησης, την πηγή και τη συχνότητα παροχής των δεδομένων.
* καταρτίζεται στη βάση του Προτύπου ΔΤΔ που περιλαμβάνεται στο Ενιαίο Σύστημα Παρακολούθησης Δεικτών. Ειδικότερα, οι ΕΥΣΑΑ/ΕΥΣΕΚΤ καταρτίζουν τα ΔΤΔ για τους κοινούς και τους ειδικούς ομογενοποιημένους δείκτες των αντίστοιχων Ταμείων και η ΔΑ τα ΔΤΔ για τους ειδικούς δείκτες (επιχειρησιακούς και πρόσθετους) του προγράμματός της.

Για την **εισαγωγή δεικτών στον πυρήνα του ΟΠΣ - ΔΙΑΔ** :

* Νέοι επιχειρησιακοί δείκτες που προστίθενται στα ΕΠ από τις ΔΑ απευθείας στην SFC στο πλαίσιο της αναθεώρησής τους, μετά την έγκρισή των ΕΠ, εισάγονται στον πυρήνα του ΟΠΣ από την ΕΥ ΟΠΣ με την κλήση ηλεκτρονικής υπηρεσίας. Στην συνέχεια ενημερώνονται οι ΔΑ από την ΕΥΟΠΣ για να επισυνάψουν το ΔΤΔ και να επιβεβαιώσουν τη συμβατότητα του ΔΙΑΔ με το ΔΤΔ. Αν απαιτούνται διορθώσεις αυτές γίνονται μέσω helpdesk.
* Οι πρόσθετοι δείκτες εισάγονται στο ΟΠΣ μέσω helpdesk που υποβάλει η ΔΑ/ΕΦ, στο οποίο επισυνάπτει το ΔΤΔ και εγκρίνεται από τις ΕΥΣΣΑ/ΕΥΣΕΚΤ. Η καταχώρηση του ΔΙΑΔ γίνεται στο ΟΠΣ από την EΥ ΟΠΣ. Στη συνέχεια, η ΕΥ ΟΠΣ επισυνάπτει την εκτύπωση του ΔΙΑΔ από το ΟΠΣ στην απάντηση του helpdesk, με σκοπό να επιβεβαιωθεί η συμβατότητά τους από τις συντονιστικές Υπηρεσίες, αν πρόκειται για κοινό δείκτη (CO) ή ειδικό δείκτη ως αποτέλεσμα της ομογενοποίησης των δεικτών και από τις ΔΑ, αν πρόκειται για (άλλον) ειδικό δείκτη του ΕΠ. Μετά από αυτόν τον κύκλο ολοκληρώνεται ορθά η εισαγωγή ενός νέου δείκτη στο ΟΠΣ.

Το **ΔΤΔ** και οι ενδεχόμενες τροποποιήσεις/νέες εκδόσεις του **επισυνάπτονται**:

* + - στο ΔΙΑΔ (πυρήνα του ΟΠΣ) από την ΕΥΣΣΑ και ΕΥΣΕΚΤ αν πρόκειται για κοινό δείκτη (CO) ή ομογενοποιημένο δείκτη ως αποτέλεσμα της ομογενοποίησης των δεικτών από τις συντονιστικές υπηρεσίες (ενδεικτικά η σχετική κωδικοποίηση για την ΕΥΣΣΑ σημαίνεται με το χαρακτηριστικό SO0xx) και από τις ΔΑ αν πρόκειται για ειδικό δείκτη του ΕΠ ή/και πρόσθετο, ώστε να είναι διαθέσιμο κατά την έκδοση των προσκλήσεων και την ένταξη των Πράξεων στις ΔΑ/ΕΦ και
    - στις Προσκλήσεις από τη ΔΑ/ΕΦ υποχρεωτικά, ώστε να είναι διαθέσιμο στους δικαιούχους, τόσο για τη στοχοθέτηση των δεικτών κατά την υποβολή των Τεχνικών Δελτίων Πράξης (ΤΔΠ) όσο και για τη μέτρηση των τιμών των δεικτών στα Δελτία Δήλωσης Επίτευξης Δεικτών Πράξης (ΔΕΔΠ). Η εν λόγω ενέργεια κρίνεται απαραίτητη, καθώς κατευθύνει τον Δικαιούχο στη σωστή αποτύπωση σε όλη την διάρκεια υλοποίησης της πράξης και θα πρέπει να πραγματοποιείται εγκαίρως έτσι ώστε τα δελτία δήλωσης επίτευξης δείκτη να συμπληρώνονται ορθά.

Υπενθυμίζεται πως στο νέο ΟΠΣ ΕΣΠΑ, από 16/04/2018 απαιτείται υποχρεωτικά η επισύναψη ΔΤΔ σε κάθε νέα έκδοση Πρόσκλησης που οριστικοποιείται. Επίσης, υποστηρίζεται η δυνατότητα επισύναψης ΔΤΔ στις οριστικοποιημένες Προσκλήσεις σε ισχύ, από τον Φορέα της Πρόσκλησης (ΔΑ ή ΕΦ). Για τη διευκόλυνση των ΔΑ απεστάλησαν στις 17/10/2019 αναφορές με τα στοιχεία Προσκλήσεων σε ισχύ χωρίς αναρτημένα ΔΤΔ.

**Τονίζεται ότι :**

* Οι ΔΑ καλούνται, πριν την πρόταση εισαγωγής νέου δείκτη στο Πρόγραμμα ή σε Πρόσκληση, να συνεργάζονται με τις συντονιστικές Υπηρεσίες σχετικά με την πιθανότητα κάλυψης της απαίτησης παρακολούθησης των πράξεων μέσω ήδη υπάρχοντος δείκτη, ώστε να περιορίζεται το πλήθος των δεικτών.
* Η χρήση πρόσθετων δεικτών σε προσκλήσεις ΕΠ από ΔΑ που δεν σχεδίασε η ίδια το ΔΤΔ θα πρέπει να γίνεται με τη σύμφωνη γνώμη ΕΥΣΣΑ/ΕΥΣΕΚΤ μέσω helpdesk για τα αντίστοιχα Ταμεία.
* Τα ΔΤΔ των επιχειρησιακών ή πρόσθετων δεικτών που έχουν σχεδιαστεί από τις ΔΑ δεν πρέπει να τροποποιούνται ούτε από τη ΔΑ που τα σχεδίασε, ούτε από άλλη ΔΑ που θέλει να τα χρησιμοποιήσει στις δικές της προσκλήσεις, χωρίς την προηγούμενη σύμφωνη γνώμη των ΕΥΣΣΑ/ΕΥΣΕΚΤ για τα αντίστοιχα Ταμεία μέσω helpdesk.
* Κατά την επισύναψη των ΔΤΔ, σημειώνεται αρμοδίως ο χαρακτηρισμός «ΕΓΚΥΡΟ» και «ΜΗ ΕΓΚΥΡΟ» ώστε να μην χρησιμοποιούνται παλιότερες εκδόσεις ΔΤΔ.

|  |
| --- |
| Με βάση τα παραπάνω και τις οδηγίες που έχουν λάβει οι ΔΑ τον ΔΕΚΕΜΒΡΙΟ του 2016 και του 2018, **οι ΔΑ καλούνται** να προβούν στην επισύναψη των διορθωμένων ΔΤΔ στο ΟΠΣ για τους ειδικούς επιχειρησιακούς και τους πρόσθετους δείκτες (που δεν έχουν ομογενοποιηθεί) και στη συνέχεια να ελέγξουν το αντίστοιχο ΔΙΑΔ στο ΟΠΣ, προκειμένου να υπάρχει συμφωνία με το ΔΤΔ. Αν υπάρχει ασυμβατότητα, οι ΔΑ ζητούν σχετικές διορθώσεις στο ΔΙΑΔ. |

Ανάλογα, οι ΕΥΣΣΑ και ΕΥΣΕΚΤ, στην περίπτωση κοινού δείκτη (CO) ή ειδικού δείκτη που προέκυψε από την ομογενοποίηση των δεικτών, έχουν προβεί στις σχετικές ενέργειες.

Οδηγίες και ανακοινώσεις σχετικά με την επισύναψη του ΔΤΔ στο ΟΠΣ καθώς και πληροφορίες για τον ορισμό δείκτη στο ΟΠΣ (ΔΙΑΔ) θα βρείτε στο ΟΠΣ στα:

<http://www.ops.gr/Ergorama/fileUploads/eggrafa/DEIKTES_BELTIOSEIS.pdf>

<http://www.ops.gr/Ergorama/fileUploads/ekpaideusi/deltio_deikti.pdf>

|  |
| --- |
| Στο πλαίσιο της επικείμενης τελικής αναθεώρησης των Προγραμμάτων **οι ΔΑ συνεργάζονται με τις ΕΥΣΣΑ/ΕΥΣΕΚΤ** για τυχόν τροποποίηση των δεικτών των προγραμμάτων και πριν την οριστική εισαγωγή τους στην SFC. Ειδικότερη μέριμνα πρέπει να ληφθεί για τους δείκτες του Πλαισίου Επίδοσης, δεδομένου ότι οι τροποποιήσεις τους έχουν βαρύνουσα σημασία και για το λόγο αυτό οι ΔΑ συνεργάζονται με την ΕΥΣΣΑ.  Χαρακτηριστικά αναφέρεται πως κατά τον έλεγχο επίτευξης των οροσήμων για το έτος 2018 και με σκοπό τη διασφάλιση της ποιότητας των δεδομένων των δεικτών, προηγήθηκε της υποβολής των ΕΕΥ, ο έλεγχος των τιμών όλων των δεικτών του Πλαισίου Επίδοσης με βάση τα δεδομένα που είχαν συμπληρωθεί στην SFC από τις ΔΑ των προγραμμάτων, προκειμένου να αποφευχθούν λάθη κατά την επίσημη υποβολή. Ο έλεγχος αυτός πραγματοποιήθηκε τόσο από την ΕΥΣΣΑ (έχοντας τη συνολική ευθύνη για το ΠΕ) και τις ΔΑ, όσο και από την Ευρωπαϊκή Επιτροπή. |

**Ι.β Αναδρομικές διορθώσεις δεικτών – Τακτοποίηση στο ΟΠΣ**

Στόχος των οδηγιών για τις αναδρομικές διορθώσεις που εστάλησαν στις 25.01.2019, καθώς και για την ομογενοποίηση των δεικτών, ήταν η σωστή αποτίμηση της παρακολούθησης των δεικτών στο πλαίσιο της Ετήσιας Έκθεσης Υλοποίησης 2018 που υποβλήθηκε τον Ιούνιο 2019, καθώς με βάση τα στοιχεία που δηλώθηκαν πραγματοποιήθηκε η εκτίμηση της επίτευξης του Πλαισίου Επίδοσης των Προγραμμάτων.

Σε συνέχεια της υποβολής των Ετήσιων Εκθέσεων Υλοποίησης των ΕΠ για το 2018 και για λόγους επικύρωσης μιας επαρκούς διαδρομής ελέγχου, οι ΔΑ/ΕΦ θα πρέπει να μεριμνήσουν για την τακτοποίηση όλων των πράξεων στο ΟΠΣ, λαμβάνοντας υπόψη:

* τις προηγούμενες οδηγίες και κατευθύνσεις που έχουν αποσταλεί από την ΕΑΣ για την παρακολούθηση των δεικτών, για τις αναδρομικές διορθώσεις μετά την αναθεώρηση των ΕΠ και για την υποβολή των ετήσιων εκθέσεων,
* το υλικό των σεμιναρίων που πραγματοποιήθηκαν από τις αρμόδιες υπηρεσίες της ΕΑΣ για την παρακολούθηση των δεικτών στην τρέχουσα ΠΠ,
* τα αποτελέσματα του ελέγχου της ΕΔΕΛ για την εφαρμογή του συστήματος των δεικτών.

Αναφορικά με την ομογενοποίηση των δεικτών ΕΤΠΑ/ΤΣ, υπενθυμίζεται ότι η σχετική πρόταση της ΕΥΣΣΑ εστάλη στις ΔΑ με email της ΕΥΣΣΑ στις 4-5/7/2018, ενώ για το ΕΚΤ, οι αλλαγές/διορθώσεις των δεικτών στα ΠΕΠ πραγματοποιήθηκαν στο πλαίσιο της 1ης αναθεώρησης/Τεχνικής Προσαρμογής το 2017, σε συνέχεια των προτάσεων της ΕΥΣΕΚΤ και κατόπιν διαβούλευσης με τις ΕΥΔ των ΠΕΠ.

Οι από 25.01.2019 οδηγίες για τις αναδρομικές διορθώσεις των δεικτών εκτιμάται πως έχουν υλοποιηθεί κατά πλειοψηφία από τις ΔΑ μέχρι την υποβολή των Ετήσιων Εκθέσεων Υλοποίησης (ΕΕΥ) 2018 που πραγματοποιήθηκε στις 30.06.2019.

Επισημαίνεται πως οι αναδρομικές διορθώσεις των δεικτών στις ενεργοποιημένες δράσεις:

* δεν επηρεάζουν τη λογική της παρέμβασης,
* δεν αλλοιώνουν το περιεχόμενο της εξειδίκευσης & της πρόσκλησης, καθώς και
* δεν αλλοιώνουν τη διαδικασία αξιολόγησης/επιλογής των προτάσεων από τις ΔΑ.
* έχουν δε ισχύ και πεδίο εφαρμογής σε κάθε διαδικασία αναθεώρησης στο βαθμό που αφορά τους δείκτες ενός ΕΠ.

Συνεπώς, με γνώμονα τη συμφωνία με τις διαδικασίες του ΣΔΕ, την οριστική τακτοποίηση των στοιχείων δεικτών αναφορικά με τις προηγούμενες αναθεωρήσεις, καθώς και τις προληπτικές ενέργειες στο πλαίσιο μελλοντικών αλλαγών, απαιτούνται οι παρακάτω ενέργειες:

**Ι.β.1 Πρόσκληση**

Στο ΟΠΣ, τα πεδία/Πίνακες με τα στοιχεία των δεικτών της Πρόσκλησης συνδέονται με τους Πίνακες δεικτών του Τεχνικού Δελτίου Πράξης, στη βάση των οποίων συμπληρώνεται η Απόφαση Ένταξης (δείκτες εκροών) και το Δελτίο Επίτευξης Δεικτών.

Στις Προσκλήσεις που έχουν λήξει, οι νέοι δείκτες συμπληρώθηκαν με επικαιροποίηση της Πρόσκλησης στο ΟΠΣ για τεχνικούς λόγους, ώστε να υπάρχει συμβατότητα μεταξύ Πρόσκλησης και των λοιπών δελτίων επιλογής και παρακολούθησης στο ΟΠΣ.

Σε κάθε περίπτωση, στην Πρόσκληση περιλαμβάνεται:

* σχετική αναφορά/αιτιολόγηση π.χ. επικαιροποίηση – συμπλήρωση νέων δεικτών
* το σύνολο των δεικτών βάσει των οποίων αξιολογήθηκαν όλες οι προτάσεις
* δείκτης/ες αποτελέσματος, με ή χωρίς τιμή στόχου (βλ. αναλυτικότερα κατωτέρω)

Αναλυτικότερα:

Σε όσες προσκλήσεις με **ήδη ενταγμένες πράξεις** οι νέοι δείκτες δεν έχουν ήδη ενσωματωθεί ως πρόσθετοι δείκτες και έχει παρέλθει η προθεσμία υποβολής των προτάσεων, οι αντίστοιχοι δείκτες εκροών και αποτελεσμάτων που ενδέχεται να γίνουν επιχειρησιακοί μετά την έγκριση της αναθεώρησης των προγραμμάτων θα πρέπει να συμπληρωθούν με επικαιροποίηση της Πρόσκλησης για διαχειριστικούς λόγους (με υποέκδοση π.χ. X.1). Οι δείκτες που περιλαμβάνονται στη δημοσιευμένη Πρόσκληση και έχουν ληφθεί υπόψη κατά την αξιολόγηση του συνόλου των προτάσεων **δεν** διαγράφονται στο ΟΠΣ.

Στην περίπτωση που δεν έχει ενταχθεί το σύνολο των προτάσεων, στο πλαίσιο μη ενεργής πρόσκλησης (π.χ. άμεση αξιολόγηση), θα ολοκληρωθεί η διαδικασία αξιολόγησης και ένταξης του συνόλου των προτάσεων με ίσους όρους και θα ληφθεί καθολικά μέριμνα για τις αναδρομικές διορθώσεις. Στην επικαιροποίηση πρέπει να επισυνάπτονται και τα Δελτία Ταυτότητας των νέων δεικτών.

Στην περίπτωση που μία **πρόσκληση είναι ενεργή** (πριν τη λήξη της προθεσμίας υποβολής προτάσεων) (άμεση ή/και συγκριτική αξιολόγηση) και δεν έχουν υποβληθεί προτάσεις, η ΔΑ προχωρά στην τροποποίηση της πρόσκλησης με συμπλήρωση/διόρθωση του δείκτη και έκδοση νέας διοικητικής πράξης (ΔΙΑΥΓΕΙΑ). Όλες οι προτάσεις αξιολογούνται και εντάσσονται με τα νέα δεδομένα δεικτών σύμφωνα με το αναθεωρημένο ΕΠ.

Στην περίπτωση που μία πρόσκληση είναι ενεργή, με υποβληθείσες προτάσεις που βρίσκονται σε φάση αξιολόγησης ή που αριθμός τους έχει ήδη ενταχθεί, η ΔΑ συνεκτιμώντας τη φύση του δείκτη και των αλλαγών/διορθώσεων, τον αριθμό των προτάσεων και το σχετικό διαχειριστικό φόρτο, εξετάζει αν:

i. θα προχωρήσει στην τροποποίηση της πρόσκλησης με διόρθωση του δείκτη και ενδεχομένως με παράταση της προθεσμίας υποβολής προτάσεων, ώστε οι προτάσεις να αξιολογηθούν και να ενταχθούν με βάση τα νέα στοιχεία, ή

ii. θα ολοκληρώσει τη διαδικασία αξιολόγησης και στη συνέχεια θα τακτοποιήσει τις ήδη ενταγμένες πράξεις (όπως παραπάνω)*.*

Αναφορικά με τους **δείκτες αποτελέσματος** και σύμφωνα με τις οδηγίες που είχαν αποσταλεί στις 25.01.2018 από την ΕΥΣΣΑ, υπενθυμίζεται η σπουδαιότητα συμπλήρωσης σε κάθε πρόσκληση των σχετικών δεικτών αποτελέσματος ως ακολούθως:

* ***Για το ΕΤΠΑ***

Η προσθήκη δείκτη αποτελεσμάτων στις προσκλήσεις του ΕΤΠΑ/ΤΣ είναι υποχρεωτική για κάθε άξονα προτεραιότητας ανά ειδικό στόχο. Η συμπλήρωση της τιμής βάσης είναι υποχρεωτική. Η συμπλήρωση της τιμής στόχου δεικτών αποτελεσμάτων δεν είναι υποχρεωτική για κάθε Πρόσκληση, καθώς η επίτευξη των δεικτών αποτελεσμάτων του Ε.Π. εξαρτάται και από άλλους εξωγενείς παράγοντες και η τιμή στόχος τους δεν επιτυγχάνεται μόνο από τις συγχρηματοδοτούμενες πράξεις.

**Τιμή στόχος** δύναται να συμπληρωθεί στην Πρόσκληση, στις περιπτώσεις πράξεων όπου με την εκτέλεσή τους επιτυγχάνεται ο δείκτης αποτελέσματος του ειδικού στόχου του Ε.Π. (π.χ. μεγάλα έργα) ή πράξεων όπου στο φυσικό τους αντικείμενο προσδιορίζεται με σαφήνεια το αποτέλεσμα της πράξης, το οποίο συνάδει με τους δείκτες αποτελεσμάτων του Ε.Π.

* ***Για το ΕΚΤ***

Η προσθήκη δείκτη αποτελεσμάτων στις προσκλήσεις του ΕΚΤ είναι επίσης υποχρεωτική. Συμπληρώνονται οι τιμές στόχου των επιχειρησιακών δεικτών της αντίστοιχης επενδυτικής προτεραιότητας στους οποίους συμβάλλει η δράση/πράξη, ανά άξονα προτεραιότητας. Στην πρόσκληση η ΔΑ/ΕΦ συμπληρώνει, για κάθε δείκτη, την κατηγορία περιφέρειας, την τιμή στόχου και την κατανομή ανά φύλο, όπου απαιτείται. Ειδικότερα, σε ό,τι αφορά προσκλήσεις για πράξεις που συμβάλλουν σε επιχειρησιακούς δείκτες αποτελεσμάτων:

1. Συμπληρώνονται οι τιμές στόχου στους κοινούς και ειδικούς δείκτες άμεσων αποτελεσμάτων για συμμετέχοντες που έχουν στοχοθετηθεί στο επίπεδο της αντίστοιχης επενδυτικής προτεραιότητας/ειδικού στόχου. Ανάλογα με τη λογική παρέμβασης της πράξης η τιμή στόχου δύναται να κατηγοριοποιείται ανά φύλο. Στις περιπτώσεις που ο επιχειρησιακός δείκτης αποτελεσμάτων της αντίστοιχης επενδυτικής προτεραιότητας/ειδικού στόχου είναι στοχοθετημένος ανά φύλο, θα συμπληρώνονται επίσης οι αντίστοιχες τιμές στόχου της πρόσκλησης ανά φύλο.
2. Σε περιπτώσεις προσκλήσεων που συμβάλλουν σε κοινούς και ειδικούς δείκτες μακροπρόθεσμων αποτελεσμάτων για συμμετέχοντες που έχουν στοχοθετηθεί στο επίπεδο της αντίστοιχης επενδυτικής προτεραιότητας/ειδικού στόχου, συμπεριλαμβάνονται οι επιχειρησιακοί δείκτες στους Πίνακες Δεικτών, αλλά δεν συμπληρώνονται τιμές στόχου στο επίπεδο της πρόσκλησης, γιατί η μέτρησή τους γίνεται είτε μέσω αξιόπιστων διοικητικών πηγών, είτε μέσω έρευνας σε αντιπροσωπευτικό δείγμα συμμετεχόντων στο επίπεδο της επενδυτικής προτεραιότητας και όχι σε επίπεδο πράξης. Συνεπώς οι εν λόγω δείκτες δεν μετρώνται από τους Δικαιούχους στα Δελτία Επίτευξης Δεικτών Πράξης, αλλά από τη ΔΑ.
3. Για όλες τις άλλες περιπτώσεις ειδικών δεικτών αποτελεσμάτων, τιμές στόχου τίθενται στην πρόσκληση κατά περίπτωση και εφόσον οι δείκτες δύναται να μετρηθούν/λάβουν τιμές επίτευξης στο επίπεδο της πράξης (π.χ. μέσω αξιόπιστων διοικητικών πηγών), σύμφωνα με τα όσα ορίζονται στο Δελτίο Ταυτότητας Δείκτη.

Ειδικά για τους Άξονες Προτεραιότητας που αφορούν στην υλοποίηση πράξεων **Τεχνικής Βοήθειας** απαιτείται η χρήση δεικτών αποτελεσμάτων στο ΕΤΠΑ/Ταμείο Συνοχής, αλλά και στο ΕΚΤ/ΠΑΝ, εφόσον ο προϋπολογισμός του Άξονα υπερβαίνει τα 15 Μ€.

|  |
| --- |
| **Συμπερασματικά οι ΔΑ θα πρέπει να εξασφαλίσουν ότι σε κάθε πρόσκληση**:   * Έχουν επισυναφθεί τα σε ισχύ Δελτία Ταυτότητας (ΔΤΔ) * Έχουν συμπληρωθεί αναδρομικά οι δείκτες εκροών και αποτελέσματος |

**Ι.β.2 Τεχνικό Δελτίο Πράξης – Απόφαση Ένταξης**

Μετά την τακτοποίηση των προσκλήσεων στο ΟΠΣ, σε συνέχεια έκαστης αναθεώρησης στα ΕΠ, ακολουθούν οι αναδρομικές τροποποιήσεις/επικαιροποιήσεις τόσο στο Τεχνικό Δελτίο Πράξης όσο και εν συνεχεία στην Απόφαση Ένταξης (υπενθυμίζεται ότι στην Απόφαση Ένταξης δεν εμφανίζονται δείκτες αποτελέσματος επομένως περιορίζονται οι αλλαγές σε Πρόσκληση και ΤΔΠ), ώστε κατά προτεραιότητα να ευθυγραμμιστούν με τα σωστά στοιχεία των δεικτών που πρέπει να παρακολουθούνται σε επίπεδο Πράξης, σύμφωνα με το ισχύον Δελτίο Ταυτότητας κάθε Δείκτη και την ισχύουσα έκδοση του ΕΠ.

Σύμφωνα με τις από 25.01.2019 οδηγίες της ΕΑΣ, θα πρέπει να έχουν ήδη ολοκληρωθεί οι τροποποιήσεις των Αποφάσεων Ένταξης των πράξεων με επικαιροποιημένα ΤΔΠ παραθέτοντας τη σχετική αιτιολόγηση/τεκμηρίωση αλλαγών των δεικτών, για τη διευκόλυνση της διαδρομής ελέγχου. Υπενθυμίζεται πως η επικαιροποίηση των ΤΔΠ προτάχθηκε ως άμεση ενέργεια αναδρομικών διορθώσεων με στόχο την ορθή και αξιόπιστη αποτύπωση των τιμών επίτευξης των οροσήμων του Πλαισίου Επίδοσης, αλλά ταυτόχρονα επισημάνθηκε πως είναι απαραίτητη η ολοκλήρωση των απαιτούμενων διαχειριστικών ενεργειών σε επόμενη φάση (τροποποίηση).

Οι ΔΑ στην τροποποίηση των αποφάσεων ένταξης καλούνται να προσαρμόσουν τους δείκτες, υιοθετώντας πλέον τους νέους και αξιολογώντας την κατάργηση των παλαιών δεικτών. Σχετική τεκμηρίωση παρατίθεται από τον εισηγητή της τροποποίησης στο σχετικό διοικητικό έγγραφο. Η ΔΑ ενημερώνει τους Δικαιούχους για τις αλλαγές παραθέτοντας τη σχετική αιτιολόγηση.

Οι παλαιοί δείκτες παραμένουν στα επικαιροποιημένα ΤΔΠ για λόγους συνέπειας με την εκάστοτε ισχύουσα Απόφαση Ένταξης μέχρι αυτή να τροποποιηθεί.

Σημειώνεται ότι για τις πράξεις **ΕΚΤ,** στο πλαίσιο των οποίων συλλέγονται δεδομένα συμμετεχόντων, είναι σημαντικό να συμπληρώνεται το **Χρονικό Πλαίσιο υποβολής στοιχείων στο ΟΠΣ** (έντυπο Ε.Ι.1\_1ε), προκειμένου να διασφαλίζεται η έγκαιρη ενημέρωση του συστήματος ως προς τη συλλογή δεδομένων μεμονωμένων συμμετεχόντων (microdata). Το έντυπο «ΕΙΔΙΚΕΣ ΥΠΟΧΡΕΩΣΕΙΣ ΔΙΚΑΙΟΥΧΩΝ ΠΡΑΞΕΩΝ ΕΚΤ/ΠΑΝ», στο οποίο περιλαμβάνεται και το χρονικό πλαίσιο υποβολής στοιχείων στο ΟΠΣ, εκδόθηκε τον 01/2018. Συνοδεύει την Πρόσκληση για λόγους πληροφόρησης των δικαιούχων και αποτελεί μέρος των ειδικών όρων της Απόφασης Ένταξης των πράξεων στο ΕΠ. Θεωρούμε ότι η προσθήκη των προθεσμιών στις Αποφάσεις Ένταξης αναδρομικά θα επιφέρει δυσανάλογο διαχειριστικό βάρος χωρίς προστιθέμενη αξία, δεδομένου ότι πρόκειται κυρίως για αποφάσεις ένταξης πράξεων, για τις οποίες πιθανότατα έχει ήδη πραγματοποιηθεί η υποβολή των στοιχείων στο ΟΠΣ. Δημιουργήθηκε υποχρεωτικός έλεγχος επικύρωσης στην απόφαση ένταξης <APOF\_30> για την υποχρεωτική συμπλήρωση του πεδίου "Ειδικοί Όροι / Ειδικές Υποχρεώσεις Δικαιούχων Πράξεων ΕΚΤ/ΠΑΝ" για τις πράξεις με επιλογή Συλλογή προσωπικών δεδομένων (microdata). Επίσης δημιουργήθηκε στην Πρόσκληση νέος προειδοποιητικός έλεγχος επικύρωσης PROS\_5b, που ελέγχει την συμπλήρωσή του.

|  |
| --- |
| Με βάση τα παραπάνω, σε όλες τις πράξεις στις οποίες τροποποιήθηκε δείκτης/ες, θα πρέπει **οι ΔΑ να μεριμνήσουν** για τις αντίστοιχες προσαρμογές στο ΤΔΠ και την Απόφαση Ένταξης. Αυτό ισχύει και για τις πράξεις στις οποίες η αλλαγή/τροποποίηση/αντικατάσταση δείκτη/ών έγινε χωρίς την τροποποίηση της Απόφασης Ένταξης με βάση τις από 25/1/2019 οδηγίες. |

**Ι.γ Δελτία Δήλωσης Επίτευξης Δεικτών Πράξης (ΔΔΕΔΠ) – Διοικητική Επαλήθευση**

Με την ολοκλήρωση των τροποποιήσεων των Αποφάσεων Ένταξης και των ΤΔΠ, σύμφωνα με τα παραπάνω, μπορούν να συμπληρώνονται τα Δελτία Δήλωσης Επίτευξης Δεικτών έως και το έτος 2019, ενόψει της Ετήσιας Έκθεσης Υλοποίησης που θα υποβληθεί το 2020.

Για την επιτυχία του αποτελέσματος κρίνεται απαραίτητη η συνεργασία στις ΔΑ μεταξύ των Μονάδων που έχουν την αρμοδιότητα του προγραμματισμού και των Μονάδων με την αρμοδιότητα της έκδοσης πρόσκλησης, απόφασης ένταξης και τροποποίησης, καθώς και παρακολούθησης της υλοποίησης.

Επισημαίνονται σχετικά οι ακόλουθες **αλλαγές** που ενσωματώθηκαν στην τελευταία έκδοση του ΣΔΕ:

* Το ΔΔΕΔΠ καταχωρείται για κάθε ενταγμένη πράξη και για κάθε ημερολογιακό έτος σε όλη τη διάρκεια υλοποίησης της Πράξης, δηλαδή **από** την έναρξη του 1ου υποέργου **έως** την πλήρη υλοποίησή της.
* Σύμφωνα με το ισχύον ΣΔΕ, διαδικασία ΔΙΙ\_5\_ΔΙΟΙΚΗΤΙΚΗ ΕΠΑΛΗΘΕΥΣΗ (πλην ΚΕ)\_v2\_250719, ο Δικαιούχος υποβάλλει το έντυπο Ε.ΙΙ.5\_4 Δελτίο Δήλωσης Επίτευξης Δεικτών Πράξης στο τέλος του **Φεβρουαρίου κάθε έτους** και η επαλήθευση των δεικτών από τη ΔΑ/ ΕΦ ολοκληρώνεται εντός **δέκα (10)** εργάσιμων ημερών από την ημερομηνία που θα τεθεί το Δελτίο Δήλωσης Επίτευξης Δεικτών Πράξης σε κατάσταση «ΥΠΟΒΛΗΘΕΝ».
* Τα πεδία του ΟΠΣ και τα έντυπα του ΣΔΕ (Ε.ΙΙ.5\_4\_ΔΕΛΤΙΟ ΔΗΛΩΣΗΣ ΕΠΙΤΕΥΞΗΣ ΔΕΙΚΤΩΝ ΠΡΑΞΗΣ και E.II.5\_5\_ ΔΕΛΤΙΟ ΕΠΑΛΗΘΕΥΣΗΣ ΕΠΙΤΕΥΞΗΣ ΔΕΙΚΤΩΝ ΠΡΑΞΗΣ) έχουν εναρμονιστεί ως προς τις στήλες επιμερισμού των τιμών επίτευξης ανά φύλο. Υπενθυμίζεται/διευκρινίζεται ότι **ο επιμερισμός των τιμών επίτευξης δεικτών ΕΚΤ ανά φύλο** δεν προϋποθέτει υποχρεωτική στοχοθέτηση ανά φύλο. Η στοχοθέτηση ενός δείκτη ΕΚΤ ανά φύλο γίνεται αν αυτό απαιτεί η λογική παρέμβασης της δράσης και είναι υποχρεωτική στην πρόσκληση/ΤΔΠ αν ο δείκτης είναι στοχοθετημένος ανά φύλο στο επίπεδο της επενδυτικής προτεραιότητας του ΕΠ. Στις περιπτώσεις όλων των κοινών δεικτών συμμετεχόντων, ο επιμερισμός τιμών επίτευξης ανά φύλο στις πράξεις είναι υποχρεωτικός, έστω και αν οι τιμές στόχου δεν είναι στοχοθετημένες ανά φύλο. Στους ειδικούς δείκτες οι τιμές επίτευξης επιμερίζονται ανά φύλο στις περιπτώσεις που οι τιμές στόχου είναι επιμερισμένες ανά φύλο. Καθώς οι τιμές επίτευξης των επιχειρησιακών και των κοινών δεικτών ΕΚΤ ανά φύλο αποτυπώνονται στους σχετικούς πίνακες των Ετήσιων Εκθέσεων Υλοποίησης των ΕΠ, είναι σημαντική η συμπλήρωσή τους στο επίπεδο των πράξεων.
* Σύμφωνα με τη νέα έκδοση των παραπάνω εντύπων/οδηγιών (Ε.ΙΙ.5\_4, E.II.5\_5 και\_ Ο\_Ε.ΙΙ.5.4, Ο\_Ε.ΙΙ.5.5), ο Δικαιούχος στο πεδίο «**Τεκμηρίωση Επίτευξης /Αιτιολόγηση Αποκλίσεων** (13)» του ΔΔΕΔΠ, τεκμηριώνει τις επιτευχθείσες τιμές δεικτών, οι οποίες έχουν υπολογιστεί με βάση την προβλεπόμενη στο Δελτίο Ταυτότητας Δείκτη μέθοδο μέτρησης, επισυνάπτοντας σχετικό υλικό. Επίσης αιτιολογεί τις ενδεχόμενες αποκλίσεις και καταγράφει τα προβλήματα που δεν έχουν αντιμετωπισθεί και έχουν επιπτώσεις στην επιτευχθείσα τιμή του δείκτη, καθώς και ενδεχόμενες διορθωτικές ενέργειες που έχει σχεδιάσει ή αναλάβει.
* Επισημαίνεται πως **η τεκμηρίωση της προόδου της τιμής των δεικτών είναι σημαντική** και καλύπτει την απαίτηση για την παροχή κάποιων διευκρινίσεων όσον αφορά στο υποστηρικτικό υλικό για τους δείκτες. Για το σκοπό αυτό καλείται ο δικαιούχος να δηλώνει /τεκμηριώνει την τιμή του δείκτη και, είτε θα επισυνάπτει υποστηρικτικό υλικό, είτε θα παραπέμπει στο πεδίο αρχικής ανάρτησής του, σε περίπτωση όπου το υλικό αυτό έχει υποβληθεί μέσω άλλης διαδικασίας (διοικητική/ επιτόπια επαλήθευση). Η εν λόγω υποχρέωση θα καλύψει την υποβολή της ΕΕΥ για το έτος 2019, καθώς και τα επόμενα έτη.

Σε ό,τι αφορά το σχετικό υλικό που ζητείται να επισυναφθεί, σε πράξεις ΕΚΤ αυτό προέρχεται από την πηγή μέτρησης που ορίζεται στο Δελτίο Ταυτότητας του Δείκτη. Αν για παράδειγμα είναι ένα πληροφοριακό σύστημα/μηχανισμός, τότε ως υποστηρικτικό υλικό μπορεί να επισυναφθεί μία αναφορά από το σύστημα. Αν είναι ένα σύστημα παρακολούθησης του Δικαιούχου, αντίστοιχα επισυνάπτεται ένα δελτίο/πίνακας/έγγραφο με τα σχετικά δεδομένα κοκ. Επισημαίνεται ότι για δείκτες που μετρούν έμμεσα ωφελούμενους – δηλ. για δείκτες που δεν μετρώνται στο ΟΠΣ από απογραφικά δελτία συμμετεχόντων – το υποστηρικτικό υλικό δεν πρέπει να περιλαμβάνει προσωπικά δεδομένα των ωφελουμένων ατόμων, δηλ. οποιαδήποτε πληροφορία που αφορά ταυτοποιημένο ή ταυτοποιήσιμο φυσικό πρόσωπο (π.χ αριθμός ωφελουμένων μαθητών σε σχολεία σε πίνακα/έγγραφο/αναφορά χωρίς τα ονοματεπώνυμά τους ή οποιοδήποτε άλλο στοιχείο μπορεί να ταυτοποιήσει τα πρόσωπα.).

* Επισημαίνεται ότι κατά τη διοικητική επαλήθευση του ΔΔΕΔΠ, η ΔΑ/ΕΦ θα πρέπει να συμπληρώνει το πεδίο ΠΑΡΑΤΗΡΗΣΕΙΣ/ ΔΙΟΡΘΩΤΙΚΕΣ ΕΝΕΡΓΕΙΕΣ/ ΣΥΣΤΑΣΕΙΣ προς τον δικαιούχο και κατά την επιστροφή στον δικαιούχο για διόρθωση, προς διευκόλυνση της διαδρομής ελέγχου.

Όσον αφορά στην αναδρομική υποβολή ΔΔΕΔΠ είναι δικαιολογημένη στις παρακάτω περιπτώσεις:

α. Στην περίπτωση ένταξης πράξης (πχ πράξεις ΕΚΤ) που έχουν ήδη υλοποίηση σε έτη προηγούμενα της ένταξής της, η υποβολή των ΔΔΕΔΠ γίνεται αναδρομικά για τα έτη αυτά. Εκτιμάται ότι η εισαγωγή ΔΔΕΔΠ με μηδενική τιμή για έτη παλαιότερα του 2017 (πχ πράξεις ΕΤΠΑ), συνεπάγεται μεγάλο πρόσθετο διοικητικό φόρτο χωρίς καμία προστιθέμενη αξία για την παρακολούθηση και τη διευκόλυνση της διαδρομής ελέγχου.

β. Στην περίπτωση τροποποίησης ενός επιχειρησιακού δείκτη κατά την αναθεώρηση του ΕΠ, που αυτός έχει ήδη χρησιμοποιηθεί σε πράξεις (προσκλήσεις, αποφάσεις ένταξης, κ.λ.π.) που τροφοδότησαν με τιμή επίτευξης τις Ετήσιες Εκθέσεις Υλοποίησης, απαιτείται να ακολουθηθούν όλα τα βήματα των αναδρομικών διορθώσεων, έτσι ώστε να υποβληθούν αναδρομικά ΔΔΕΔΠ για το νέο δείκτη. Στο πλαίσιο αυτό, υπενθυμίζεται ότι στους πίνακες της Ετήσιας Έκθεσης, είναι διαθέσιμα προς συμπλήρωση και τα προηγούμενα έτη κατά την υποβολή της Έκθεσης κάθε έτος. Σχετική τεκμηρίωση για την αλλαγή αυτή ενσωματώνεται στην αντίστοιχη στήλη του πίνακα με τις παρατηρήσεις.

**ΙΙ. Άλλα Θέματα σχετικά με την παρακολούθηση των δεικτών**

Από την έκθεση της ΕΔΕΛ στο πλαίσιο του θεματικού ελέγχου για την αξιολόγηση του Συστήματος Δεικτών του κοινού ΣΔΕ των ΕΠ του Στόχου Επενδύσεις στην Ανάπτυξη και την Απασχόληση του ΕΣΠΑ 2014-2020, προέκυψαν και άλλα θέματα αναφορικά με την παρακολούθηση των δεικτών τα οποία αναλύονται στην συνέχεια.

**ΙΙ.α Επιτόπια Επαλήθευση**

Είναι πολύ σημαντικό να τηρούνται οι διαδικασίες όπως περιγράφονται στο ΣΔΕ, προς αποφυγή ασυμφωνιών στις τιμές των δεικτών μεταξύ διοικητικής και επιτόπιας επαλήθευσης. Στο πλαίσιο αυτό, επισημαίνεται ότι:

* σύμφωνα με τη Διαδικασία ΔΙΙ\_7: Επιτόπια επαλήθευση (πράξεις πλην ΚΕ), «Το όργανο επαλήθευσης προβαίνει στη συγκέντρωση όλων των στοιχείων και κυρίως των Εκθέσεων Διοικητικής Επαλήθευσης, που αφορούν στην προς επαλήθευση πράξη και στα υποέργα αυτής, μέσω του ΟΠΣ και του φυσικού φακέλου της πράξης που τηρεί». Επομένως τα δελτία επίτευξης δεικτών θα πρέπει να λαμβάνονται υπόψη κατά την προετοιμασία της ομάδας επιτόπιας επαλήθευσης.
* στο ΔΕΛΤΙΟ ΠΑΡΑΚΟΛΟΥΘΗΣΗΣ ΚΑΙ ΑΞΙΟΛΟΓΗΣΗΣ ΠΡΟΟΔΟΥ ΠΡΑΞΗΣ (Ε.ΙΙ.1\_2), συμπληρώνονται αυτόματα και εμφανίζονται προγραμματικά και τρέχοντα στοιχεία της Πράξης (οικονομικά, χρονοδιαγράμματα, δείκτες κλπ), όπως είναι κάθε φορά αποτυπωμένα στο ΟΠΣ, επιτρέποντας την άμεση προσπέλαση των δεδομένων της Πράξης και συμβάλλοντας έτσι στη διαμόρφωση άποψης για την πορεία υλοποίησής της.
* στις ΟΔΗΓΙΕΣ ΣΥΜΠΛΗΡΩΣΗΣ ΔΕΛΤΙΟΥ ΔΙΟΙΚΗΤΙΚΗΣ ΕΠΑΛΗΘΕΥΣΗΣ ΔΕΙΚΤΩΝ ΠΡΑΞΗΣ (Ο\_E.II.5\_5) αναφέρεται: "Με βάση την τεκμηρίωση της επίτευξης της τιμής του δείκτη (πεδίο 13) και το σχετικό υποστηρικτικό υλικό, τα επαληθευμένα διοικητικά Δελτία Δήλωσης Δαπανών των υποέργων της πράξης (αξιοποιώντας τα στοιχεία που αφορούν την υλοποίηση του φυσικού αντικειμένου) σύμφωνα με τη διαδικασία «ΔΙΙ\_5: Διοικητική επαλήθευση δαπάνης», τα αποτελέσματα Επιτόπιων Επαληθεύσεων εφόσον υπάρχουν, καθώς και άλλη τεκμηρίωση από τον Δικαιούχο σχετικά με το φυσικό αντικείμενο, η ΔΑ/ΕΦ αξιολογεί αν η επιτευχθείσα τιμή του δείκτη που έχει δηλωθεί από τον Δικαιούχο αντιστοιχεί στο φυσικό αντικείμενο που έχει υλοποιηθεί.".
* στην ΕΚΘΕΣΗ ΕΠΙΤΟΠΙΑΣ ΕΠΑΛΗΘΕΥΣΗΣ (Πράξεις πλην ΚΕ) (Ε.ΙΙ.7\_3) συμπληρώνεται το σχετικό πεδίο "4.1 Ως προς το Φυσικό Αντικείμενο - σημ.2): Επιβεβαιώνεται η πρόοδος των δεικτών και η ακρίβεια και ορθότητα του τρόπου υπολογισμού τους", στη βάση της πραγματικής υλοποίησης της πράξης. Σχετικό ερώτημα έχει προστεθεί και στις λίστες Επιτόπιας Επαλήθευσης (πράξεις πλην ΚΕ).

**ΙΙ.β Πράξεις Κρατικής Ενίσχυσης Επιχειρηματικότητας (ΚΕ) – ΠΣΚΕ**

* Η διαδικασία ΔΙΙ\_7\_ΚΕ: Διοικητική και επιτόπια επαλήθευση/πιστοποίηση - καταβολή ενίσχυσης (πράξεις ΚΕ) έχει τροποποιηθεί με την έκδ.2/25.07.2019, όπου αναφέρεται μεταξύ άλλων ότι: «τα στοιχεία του Αιτήματος Καταβολής Ενίσχυσης (αναφέρεται και ως Αίτημα Πληρωμής, Επαλήθευσης-Πιστοποίησης, Ελέγχου, Καταβολής Επιχορήγησης), της εγκεκριμένης Έκθεσης Επαλήθευσης/Πιστοποίησης Πράξης Κρατικής Ενίσχυσης, καθώς και του Εντύπου Καταβολής Ενίσχυσης που καταχωρίζονται στο ΠΣΚΕ, **τροφοδοτούν** το Δελτίο Δήλωσης Δαπανών και το Δελτίο Δήλωσης Επίτευξης Δεικτών Πράξης, τα οποία τηρούνται στο ΟΠΣ. Στην περίπτωση που προβλέπεται η συλλογή δεδομένων συμμετεχόντων ΕΚΤ στο ΠΣΚΕ ή άλλο σύστημα, τα δεδομένα μεταφέρονται, μετά την οριστικοποίησή τους, στα αντίστοιχα Απογραφικά Δελτία (Εισόδου/ Εξόδου) Συμμετεχόντων ΕΚΤ στο ΟΠΣ. Για την υποβολή και την οριστικοποίηση των δεδομένων που μεταφέρονται στο ΟΠΣ, λαμβάνονται υπόψη οι όροι της Πρόσκλησης και οι οδηγίες της ΕΑΣ για την εφαρμογή του Ενιαίου Συστήματος Παρακολούθησης Δεικτών.». Σημειώνεται ότι πριν την οριστικοποίηση των δεδομένων συμμετεχόντων στο πρώτο σύστημα, εφαρμόζονται έλεγχοι επικύρωσης.
* Έχει προστεθεί ο **πίνακας δεικτών στο Τεχνικό Παράρτημα** της απόφασης χρηματοδότησης που παράγεται από το ΠΣΚΕ. Κατά την παρακολούθηση των πράξεων στο ΠΣΚΕ στην Έκθεση Επαλήθευσης (Διοικητική ή επιτόπια/ ενδιάμεση ή τελική) το όργανο επαλήθευσης καλείται να καταγράψει τις τρέχουσες τιμές των δεικτών με βάση τα αποτελέσματα της επαλήθευσης. Σε περίπτωση των δράσεων ΕΚΤ λαμβάνονται υπόψη και τα απογραφικά δελτία, όπου προβλέπεται. Η καταγραφή των τιμών των δεικτών επιβεβαιώνεται ή τροποποιείται από την επόμενη ενέργεια, αυτή της Έκθεσης Πιστοποίησης από ανώτερο ιεραρχικά όργανο.
* Με την οριστικοποιημένη Έκθεση Πιστοποίησης ή την οριστικοποιημένη Αξιολόγηση Αντιρρήσεων επί της Έκθεσης Πιστοποίησης υποβάλλονται μέσω του Δελτίου Επίτευξης Δεικτών οι τρέχουσες τιμές των δεικτών της πράξης στο ΟΠΣ ΕΣΠΑ.

**ΙΙ.γ Πράξεις οριζόντιας ωφέλειας – Επιμερισμός ανά ΚΠ**

Κατά τον έλεγχο της ΕΔΕΛ διαπιστώθηκε ότι σε ορισμένες αποφάσεις ένταξης πράξεων με οριζόντια ωφέλεια, ο δείκτης αποτελέσματος δεν είχε επιμεριστεί ανά κατηγορία περιφέρειας σύμφωνα με την Πρόσκληση και το ΤΔΠ, αλλά επαναλαμβανόταν η ίδια τιμή σε όλες τις κατηγορίες περιφερειών. Στις από 25.01.2018 "*Οδηγίες και Κατευθύνσεις για την παρακολούθηση των δεικτών στα ΕΠ 2014-2020*", αναφέρεται πως οεπιμερισμός των τιμών των δεικτών είναι απαραίτητο να γίνεται **ανά κατηγορία περιφέρειας**, όπως απαιτείται να γίνεται υποχρεωτικά σε προγραμματικό επίπεδο σε όλα τα ΕΠ. Αυτό διασφαλίζει ότι κατά την υλοποίηση των ΕΠ θα υπάρχει σύνδεση των εκροών με τις δαπάνες ανά κατηγορία Περιφέρειας όπως συστήνεται από την Ευρωπαϊκή Επιτροπή. *Εξαίρεση* αποτελούν οι δείκτες της ΠΑΝ, καθώς και οι κοινοί δείκτες ΕΚΤ CO20-C022 για φορείς. Ειδικότερα για τους τελευταίους αναφέρεται ότι όπου η τιμή των εν λόγω δεικτών δεν μπορεί να διαιρεθεί, επαναλαμβάνεται η ίδια τιμή σε κάθε κατηγορία περιφερειών, αλλά δεν αθροίζεται σε επίπεδο επενδυτικής προτεραιότητας.

Στο ΟΠΣ υποστηρίζονται και οι δύο τρόποι που έχουν επιλεγεί από διάφορα ΕΠ για την αποτύπωση του φυσικού αντικειμένου οριζόντιων πράξεων πανελλαδικής εμβέλειας μη χωροθετούμενου φυσικού αντικειμένου και έχουν αποτυπωθεί στα εγκεκριμένα ΕΠ στην SFC 2014. Επιλέγοντας στο ΟΠΣ για μια πράξη πανελλαδικής εμβέλειας για ένα δείκτη *ΕΠΙΜΕΡΙΖΕΤΑΙ,* σημαίνει ότι η τιμή του δείκτη επιμερίζεται ανά άξονα ταμείο κατηγορία περιφέρειας κ.λπ. και για αθροιζόμενους δείκτες η συνολική τιμή του δείκτη σε επίπεδο χώρας προκύπτει με άθροισμα των επιμέρους τιμών. Αντίστοιχα, επιλέγοντας στο ΟΠΣ για μια πράξη πανελλαδικής εμβέλειας για ένα δείκτη *ΕΠΑΝΑΛΑΜΒΑΝΕΤΑΙ*, σημαίνει ότι η τιμή του δείκτη επαναλαμβάνεται ανά άξονα, ταμείο, κατηγορία περιφέρειας κ.λπ. και η συνολική τιμή του δείκτη σε επίπεδο χώρας είναι ίδια με την τιμή ανά άξονα, ταμείο, κατηγορία περιφέρειας.

Προκειμένου να επιτευχθεί, οριζόντια, όμοια προσέγγιση του ζητήματος, προτείνεται, οι ΔΑ να εφαρμόσουν τις ανωτέρω οδηγίες. Στην ΕΕΥ που θα υποβληθεί το 2020, η εν λόγω διόρθωση θα πρέπει να γίνει αναδρομικά όπου εντοπίζεται σχετική περίπτωση και αναλόγως η ΔΑ οφείλει να δώσει επεξήγηση στην Ενότητα 3.1 της ΕΕΥ τουΕΠ.

**ΙΙ.δ ‘Μηδέν’ ή ‘κενό’ στην συμπλήρωσης της τιμής του δείκτη**

Η βάση του ΟΠΣ υποστηρίζει τόσο την καταχώρηση τιμής στόχου /επίτευξης δείκτη 0 όσο και το κενό σε όλα τα επίπεδα (ΕΠ, Πρόσκληση, ΤΔΠ, ΔΕΔΠ). Ωστόσο κατά τον υπολογισμό της ετήσιας έκθεσης, καθώς και των άλλων συγκεντρωτικών αναφορών δεικτών η ορθότητα των αποτελεσμάτων δεν επηρεάζεται από την διαφοροποίηση των τιμών 0 ή κενό. Υπενθυμίζουμε ότι σε όλες τις συγκεντρωτικές αναφορές του, το ΟΠΣ προβαίνει σε άθροιση τιμών στόχου ή επίτευξης, μεταξύ διαφορετικών πράξεων του ίδιου ΕΠ/άξονα/ταμείου/κατηγορίας περιφέρειας /επενδυτικής προτεραιότητας, μόνο για δείκτες που μετρούνται ανά πράξη και είναι ποσοτικοί αθροιζόμενοι.

Επιπλέον στο Δελτίο Διαχείρισης Δείκτη (ΔΙΑΔ) στο ΟΠΣ δηλώνεται αν ο δείκτης μετριέται στην πράξη και έχει αναπτυχθεί έλεγχος επικύρωσης στο ΔΕΔΠ που απαγορεύει την συμπλήρωση της επίτευξης στο ΔΕΔΠ για δείκτες που ΔΕΝ μετρούνται ανά πράξη. Παρόμοιοι έλεγχοι επικύρωσης απαγορεύουν την καταχώρηση τιμής στόχου /επίτευξης ανά φύλο όταν ο δείκτης δεν αφορά φύλο. Η ΕΥ ΟΠΣ προέβη σε βελτιώσεις στα σχετικά δελτία και τα παραγόμενα έγγραφα του ΟΠΣ, ώστε να εμφανίζεται 0 ή το κενό, όπως έχει καταχωρηθεί από τον χρήστη (ανακοίνωση ΕΥ ΟΠΣ στις ΔΑ, 31/10/2019).

Επισημαίνεται ότι το **κενό σημαίνει** είτε ότι ο δείκτης δεν έχει τιμή (π.χ. κενό στην τιμή στόχου δεικτών αποτελεσμάτων ΕΚΤ που δεν μετρώνται σε επίπεδο πράξης, κενό σε τιμές επίτευξης ανά φύλο όπου ο δείκτης ΕΚΤ δεν μετράται ανά φύλο). **Το μηδέν σημαίνει** ότι ο δείκτης μετρήθηκε και έλαβε μηδενικές τιμές (π.χ. τιμή επίτευξης χ σε γυναίκες και 0 σε άνδρες, σημαίνει ότι όλοι οι ωφελούμενοι είναι γυναίκες).

**ΙΙ.ε Διαχείριση κινδύνων**

Κατά τον έλεγχο της ΕΔΕΛ, διαπιστώθηκε ότι για την πλειοψηφία των ΔΑ δεν περιλαμβάνονται οι κίνδυνοι σχετικά με τους δείκτες στο έντυπο E.VIII.4\_1, της Διαδικασίας ΔVIII\_4 του ΣΔΕ. Στην 2Η ΤΕΧΝΙΚΗ ΣΥΝΑΝΤΗΣΗ για ΘΕΜΑΤΑ ΔΙΑΧΕΙΡΙΣΗΣ ΚΙΝΔΥΝΩΝ του δικτύου **των υπευθύνων για θέματα διαχείρισης κινδύνων** των ΕΠ, η οποία πραγματοποιήθηκε στην Αθήνα την Πέμπτη 28 Νοεμβρίου 2019, επισημάνθηκε η επικινδυνότητα ελλιπούς παρακολούθησης του συστήματος δεικτών στα Προγράμματα και η σημασία της συμπερίληψης σαφώς καθορισμένων κινδύνων σε σχέση με τους δείκτες και τα ορόσημα στο Εργαλείο Διαχείρισης Κινδύνων.

**ΙΙ.στ Συμφωνία της στοχοθεσίας των δεικτών μεταξύ Προγραμματισμού & Υλοποίησης**

Κατά τον έλεγχο διαπιστώθηκε ότι σε ορισμένες αποφάσεις ένταξης εμφανίζονται δείκτες με μεγαλύτερη τιμή στόχου από το ισχύον (αναθεωρημένο) ΕΠ και επισημάνθηκαν από την ΕΔΕΛ, καθώς εκτιμήθηκε πως δυσχεραίνουν τον έλεγχο των δεδομένων που συνδέονται με τους δείκτες των πράξεων που εντάχθηκαν στα ΕΠ.

Η εν λόγω διαπίστωση δεν αποτελεί από μόνη της διαχειριστικό λάθος. Η υπερδέσμευση *(overbooking)* αποτελεί μια μέθοδο που είναι αποδεκτή και στο Ν. 4314/2014, αφού αποτελεί εργαλείο για την μέγιστη απορρόφηση και την επίτευξη των στόχων του ΕΠ.

Καθ’ όλη τη διάρκεια της τρέχουσας Προγραμματικής Περιόδου δίνεται έμφαση στη λογική της παρέμβασης των Προγραμμάτων και στην υλοποίηση τους με προσανατολισμό στα αποτελέσματα όπως αυτά αναμένεται να προκύψουν από την επίτευξη σαφώς καθορισμένων στόχων. Σε αυτό το πλαίσιο, ενδεικτικά, η ΕΑΣ επανέλαβε στις τελευταίες οδηγίες για την αναθεώρηση των Προγραμμάτων (α.π. 55523/ΕΥΣΣΑ 963/23.05.2018) μεταξύ άλλων, τη σημασία των δεικτών τονίζοντας πως κατά τη διαδικασία της αναθεώρησης, οι ΔΑ καλούνται να λάβουν υπόψη νέα δεδομένα και αλλαγές στις στρατηγικές που συνδέονται με προτεραιότητες που προέκυψαν κατά την εφαρμογή των ΕΠ. Στο πλαίσιο αυτό συστήνει να επανεξετάζονται ζητήματα καταλληλότητας και στοχοθεσίας των επιχειρησιακών δεικτών (εκροών και αποτελέσματος), όταν κατά τη φάση της εξειδίκευσης των πολιτικών σε δράσεις κριθεί ότι απαιτούνται ή απαιτήθηκαν πρόσθετοι δείκτες, αλλαγή του μείγματος δράσεων των Ε.Π. σε συνέχεια νέων ή υπό διαμόρφωση πολιτικών, τακτοποίηση υπερδεσμεύσεων, όπου αυτό είναι δυνατό, και ανάλογη προσαρμογή των ΕΠ.

Συνεπώς επισημαίνεται εκ νέου στις ΔΑ η ανάγκη εφαρμογής των σχετικών οδηγιών της ΕΑΣ, καθώς και η απαραίτητη η τακτοποίηση των θεμάτων που σχετίζονται με τους δείκτες με στόχο τη συμφωνία με τις διαδικασίες του ΣΔΕ.

|  |
| --- |
| **Οι ανωτέρω οδηγίες, όπως και οι προηγούμενες με το αριθ.πρωτ. 9243/ΕΥΣΣΑ107/ 25.01.2018, θα ενσωματωθούν στην επικαιροποίηση του Ενιαίου Συστήματος Παρακολούθησης Δεικτών έως το τέλος Μαρτίου 2020 που θα αποσταλεί και στις ΔΑ.** |